На основу члана 20. и члана 32. Закона о локалној самоуправи ( '' Службени гласник РС'' , бр129/07, 83-2014-др. закон, 101/ 2016-др. закон и 47/2018 ) и члана 40. став 4. Статута општине Чајетина ( ''Службени лист општине Чајетина'', бр. 2/2019 ) , Скупштина општине Чајетина , на електронској седници одржаној дана 01. априла 2021.године , донела је

**ОДЛУКУ**

**О ПРИСТУПАЊУ ИЗРАДИ ПЛАНА ОДРЖИВЕ УРБАНЕ МОБИЛНОСТИ ОПШТИНЕ ЧАЈЕТИНА**

**Члан 1.**

Доношењем ове одлуке приступа се изради Плана одрживе урбане мобилности општине Чајетина ( ПОУМ).

Под Планом одрживе урбане мобилности – *Sustainble urban mobility plan* *–SUMP ( у даљем тексту: ПОУМ) ,* у смислу ове Одлуке, подразумева се стратешки плански документ за развој одживе урбане мобилности, у складу са правилима Европске Уније.

**Члан 2.**

ПОУМ се израђује за територију Чајетине и Златибора с тим што ће се у анализама постојећег стања сагледати утицај осталих насељених места на мобилност општине. Закључци, мере и активности дефинисани ПОУМ-ом ће бити интегрисани у планска документа општине Чајетина.

**Члан 3**.

Израда ПОУМ-а је у складу са Стратегијом одрживог развоја општине Чајетина . где је као један од приоритетних циљева урбаног развоја наведено унапређење урбане мобилности центра Чајетине и Златибора .

**Члан 4.**

Циљ израде ПОУМ-а је дефинисање визије одрживе урбане мобилности општине, одређивање потенцијалних предности и развој мобилнисти у општини Чајетина , обезбеђивање социјалног напретка , промовисање иновација, ефикасна заштита животне средине и унапређење квалитета живота грађана , као и укључивање јавности у процес планирања.

ПОУМ треба да на свеобухватан начин сагледа различите видове кретања на општинском подручју, потребе корисника саобраћаја у општини и предложи конкретне пакете мера и активности који ће на најбољи начин омогућити реализацију постављених циљева и остварење визије на пољу мобилности.

**Члан 5.**

ПОУМ садржи нарочито:

1. анализу постојећег стања
2. дефинисану визију и циљеве
3. предлог конкретних мера и активности које ће обезбедити реализацију циљева, уз сагледавање могућих сценарија развоја.

**Члан 6.**

Израда ПОУМ-а ће се заснивати на начелима одрживости ( еколошке, економске и социјалне ) и на препорукама и смерницама савремене европске планерске праксе, у области мобилности и транспорта.

Кроз процес израде ПОУМ-а ће се промовисати:

* интегрални партиципативни приступ планирању одрживе мобилности,
* међусекторска сарадња и размена информација и партнерство међу институцијама,
* укључивање и координација јавног , приватног и цивилног сектора у процесу одлучивања,- здрав начин живота;
* употреба технологије у процесу развоја одрживог система кретања,
* едукација грађана о одрживости,
* заштита животне средине , родни аспект у процесу планирања.

**Члан 7.**

Рок за израду ПОУМ-а из члана 1. ове Одлуке износи 6 месеци од дана ступања на снагу ове Одлуке.

**Члан 8.**

Наручилац израде ПОУМ-а је општина Чајетина . Израда је поверена

Радном тиму који ће формирати председник општине.

**Члан 9.**

У току израде ПОУМ-а , радном тиму стручне службе по потреби могу бити придружени представници локалне самоуправе, образовних институција, јавних предузећа, невладиних организација, удружења, као и остали представници из јавног, приватног и цивилног сектора. Лица која буду позвана од старне руководиоца ПОУМ-а као помоћ радном тиму из јавног сектора, су обавезни да се одазову позиву.

У рад радног тима могу бити укључени и страни стручњаци-експерти , као стручна и техничка подршка , кроз међународне програме.

Могуће је формирати општинску Комисију за израду ПОУМ-а сачињене од представника локалне самоуправе и експерата за поједине области, која би координисала и надзирала процес израде ПОУМ-а.

**Члан 10.**

Обавезна је сарадња и координација радног тима задуженог за израду ПОУМ-а са руководиоцем урбанистичке службе општине.

**Члан 11.**

Обрађивач ПОУМ-а ће најмање једном изложити на јавни увид грађанима и обавити јавну презентацију нацрта документа из члана 1. ове одлуке , у трајању ид 15 дана. Нацрт документа мора бити одобрен од стране руководиоца урбанистичке службе и Општинског већа пре изглагања јавности.

**Члан 12.**

Ова одлука ступа на снагу осмог дана од дана њеног објављивања у ''Службеном листу општине Чајетина''.

**СКУПШТИНА ОПШТИНЕ ЧАЈЕТИНА**

**Број: 02-29/2021 -01 од 01. априла 2021.године**

**ПРЕДСЕДНИК**

**Скупштине општине**,

*Арсен Ђурић*